**OIKOMISLEVYN KÄYTTÖOHJE**

Oikomis- eli retentiolevyä käytetään kiinteäkojehoidon jälkeen saavutetun hoitotuloksen ylläpitoon vähintään 1-2 vuoden ajan.

Ensimmäisen vuoden ajan retentiolevyä on tarkoitus käyttää 22 tuntia/vrk. Levy saa olla pois suusta vain ruokaillessa sekä hampaita pestessä. Toisen vuoden aikana levyä käytetään öisin.

Käytön alussa sylkeä voi erittyä runsaasti ja joidenkin kirjainten lausuminen voi tuntua hankalalta. Tässä vaiheessa on **erittäin tärkeää** silti käyttää retentiolevyä koko ajan. Syljeneritys normalisoituu vähitellen ja kirjainten lausuminen alkaa sujua ensimmäisen illan aikana. Suositeltavaa on lukea ääneen vaikkapa kirjaa tai sanomalehteä äänteiden löytämiseksi.

Älä lonksuttele levyä kielelläsi ettei se vähitellen löysty tai rikkoudu. Ota levy mielellään pois ruokailun ajaksi; varsinkaan sitkeitä karkkeja tai purukumia ei saa syödä levyn ollessa suussa.

Pese levy aina, kun peset hampaasikin eli aamuin illoin. Älä käytä levyn pesuun hammastahnaa, koska se voi naarmuttaa levyn akryyliosaa. Levyä varten voit hankkia oman pehmeän hammasharjan ja pestä aamuisin pelkällä vedellä ja illalla pienen astianpesuainetipan kanssa.

Apteekista on saatavilla oikomiskojeille tarkoitettuja puhdistusaineita, joita käytetään lisäpuhdistuksena yleensä kerran viikossa tai kerran kuukaudessa. Kysy apteekistasi lisää näistä.

Kun levy ei ole suussa, säilytä sitä **kotelossa** ja varo etteivät koirat, kissat, kanit, marsut jne. pääse siihen käsiksi. Älä kääri levyä ruokalassa tai ravintolassa servetin sisälle; moni levy on unohtunut ja hävinnyt juuri näin… Jos koje katoaa tai rikkoutuu, joudut maksamaan uudesta kojeesta aiheutuvat kulut itse.

Ota koje **aina mukaasi** hoitokäynneille.

Jos levyn kanssa tulee ongelmia, älä säädä sitä itse, vaan ota viipymättä yhteys hammashoitolaasi.

Kuusiolinna Terveyden hammashoitolat

Alavus, Kuortane, Töysä 06-2525 7982

Ähtäri, Soini 06-2525 7271